Bokke, All Blacks kruis swaarde vóór WBDie Springbokke en die All Blacks sal op Twickenham ’n voorbereidingswedstryd vir die Wêreldbeker speel. Foto: GB Jordaan. Die Springbokke sal in die aanloop tot vanjaar se Wêreldbeker-toernooi in Frankryk hulself twee keer vir die haka moet staal. Hoewel die amptelike bepalings nog nie bekend is nie, berig AFP dat die Suid-Afrikaners op 15 Julie teen die All Blacks in Nieu-Seeland sal kragte meet, terwyl hulle dan weer op 25 Augustus op Twickenham swaarde sal kruis. ŉ Beter voorbereidingswedstryd vir die internasionale skouspel – wat op 8 September begin – kry ŉ mens seker nie. Boonop is daar ook ŉ moontlikheid dat die twee rugby-aartsvyande weer teen mekaar in die kwarteindstryd van die Wêreldbeker kan speel; mits een van die spanne sy groep wen en die ander tweede eindig. Nieu-Seeland is saam met Frankryk, Italië, Uruguay en Namibië in Groep A ingedeel, terwyl Suid-Afrika saam met Ierland, Skotland, Tonga en Roemenë in Groep B is. Foto: GB Jordaan. Die Springbokke en die All Blacks het sedert hul eerste ontmoeting in 1921 reeds 103 keer teen mekaar gespeel. Die All Blacks het 61 van hierdie toetse gewen, terwyl die Suid-Afrikaners 38 keer as oorwinnaars van die veld gestap het. ŉ Handjievol toetse het ook gelykop geëindig. In Wêreldbeker-aksie het die Springbokke twee van die vyf wedstryde gewen – insluitend die geskiedkundige eindstryd op Ellispark in 1995. 15 – 12 (1995 – eindstryd) 22 – 18 (1999 – uitspeelwedstryd om die derde plek) 9 – 29 (2003 – kwarteindstryd) 18 – 20 (2015 – halfeindstryd) 13 – 23 (2019 – groepwedstryd) Groep A: Nieu-Seeland, Frankryk, Italië, Uruguay en Namibië Groep B: Suid-Afrika, Ierland, Skotland, Tonga en Roemenië Groep C: Wallis, Australië, Fidji, Georgië en Portugal Groep D: Engeland, Japan, Argentinië, Samoa en Chili.